Alle lewens maak saak, sê Mabuza oor plaasmoorde | Maroela Media
Mabuza het Woensdag reageer op geskrewe vrae van politieke partye wat in die NRP verteenwoordig word, onder andere oor programme om plaasaanvalle hok te slaan.
In reaksie op 'n vraag oor programme om landbouondersteuning aan gemeenskappe in afgeleë landelike gebiede te bespoedig en hoe om gewelddadige aanvalle op boere en plaaswerkers te verhoed, het Mabuza gesê daar is 'n doelgerigte poging deur die interministeriële komitee oor grondhervorming en landbou om die volhoubaarheid van die bedryf, as die lewensaar van die ekonomie, te verseker.
Hy het benadruk dat landbou steeds veerkragtigheid toon te midde van 'n krimpende ekonomie en dat landbou steeds 'n sentrale deel bly van die Suid-Afrikaanse ekonomie. Hy het benadruk die belangrikste hulpbron in die landboubedryf, insluitend landelike boeregemeenskappe, is die mense wat op die grond bly en werk.
Wat betref plaasmoorde en maatreëls om die teistering te takel, het Mabuza die regering se standpunt benadruk dat die lewens van boere, plaaswerkers en plaasbewoners en elke inwoner van die land, swart en wit, saak maak. "Alhoewel misdaadvoorkoming die prioriteit bly van ons polisiediens, word ons getroos dat waar oortreders aangekla word, die howe hul onafhanklikheid en bekwaamheid bewys om geregtigheid te laat seëvier vir die slagoffers van gewelddadige misdade soos moord. Hulle is deeglik en toon geen genade aan diegene wat fisiese, sielkundige en ekonomiese skade berokken aan die gemeenskappe wat kos op ons tafel en op tafels wêreldwyd plaas nie," het Mabuza bygevoeg. "Die Suid-Afrikaanse Polisiediens sal steeds verhoudinge bevorder met alle verteenwoordigers in plaasgemeenskappe."
Hy het verwys na die voorval waartydens 'n swanger ma en vrou onlangs op hul plaas in Weenen vermoor is. "Selfs tydens Vrouemaand word ons gekonfronteer met geweld teen vroue en kinders."
En tog word daar nie daadwerklik meer gedoen om boere, hul gesinne en plaaswerkers te beskerm nie. Plaasaanvalle word al hoe meer geweldadig en neem daagliks toe, maar ons moet glo "alle lewens maak saak" vir ons regering? Ek is jammer, ek het geen vertroue dat die regering boere se belange op die hart dra nie.